# Loriguilla

Loriguilla (en castellà i oficialment, Loriguilla, i en la parla xurra, La Origuilla) és un municipi del País Valencià que es troba a la comarca del Camp de Túria.
Limita amb Riba-roja de Túria (a la mateixa comarca del Camp de Túria), Xelva, Xera, Xulilla, Domenyo, la Llosa del Bisbe (a la comarca dels Serrans, a la qual pertanyia antigament), Xest (de la Foia de Bunyol), Requena i Sot de Xera (de la Plana d'Utiel).
La diversitat de municipis amb què limita Loriguilla es deu al fet que el poble Vell, situat vora el riu Túria i pròxim a la CV-35, s'incloïa a la comarca dels Serrans, junt amb el seu terme municipal original. A partir de 1968, per la construcció de l'embassament, el poble Vell quedà abandonat a favor del poble Nou, prop del Pla de Quart i l'A-3; i el municipi, ara amb dos enclavaments separats per aproximadament 50 km, passà a formar part del Camp de Túria.

## Geografia

El seu relleu és molt muntanyenc, dominat per calcàries juràssiques i cretàciques, amb una altura mitjana de 500 m. El riu Túria ha erosionat les calcàries i ha excavat una profunda vall, que de vegades es convertix en gorg, discorrent a una altitud mitjana de 300 m. Les altures més notables són les dels pics Peñalta (649 m.) i L'Alt (758 m.), situats en la meitat septentrional, i el de Cinc Pins (1171 m.), situat en l'extrem meridional, a la Serra del Negrete.
El territori és solcat per diversos barrancs com els del Corage, Alinoralla, Carcaz i Maniador. La rambla del Reatillo creua l'extrem sud-oest. Són nombroses les fonts, sobretot en la meitat sud, destacant les de Fonfrilla i de la Truja.
La superfície forestal ocupa la resta del terme i està poblada de pins i forest baixa, més abundant en la meitat sud que en la nord. Hi ha caça de perdius, llebres i conills.

## Història

Poblament àrab que fou ocupat per Jaume I (1208-1276) qui va incloure-la en el vescomtat de Xelva; el seu primer senyor fou Pere Fernàndez d'Azagra, en 1254 el senyoriu passà a son fill Àlvar Pérez d'Azagra i més endavant a la seua segona filla, Elfa Àlvarez, casada amb Jaume de Xèrica, qui va repoblar-la amb cristians el 1369; en el moment de l'expulsió morisca comptava amb 110 focs i restà pràcticament despoblada; els seus diferents senyors foren els Vilanova i els ducs de Vilafermosa; fins al XVIII pertangué a Domenyo; fou zona d'activitat carlista; en 1959 hom va decidir el seu trasllat a un terreny entre els termes de Riba-roja de Túria i Xest, ja que en el seu terme s'havia decidit construir un pantà; el trasllat es feu efectiu en 1968 i en 1975 es va segregar definitivament de Riba-roja de Túria i tornà a tenir municipi propi.

## Política i Govern
### Composició de la Corporació Municipal

El Ple de l'ajuntament està format per 11 regidors. En les eleccions municipals de 28 de maig de 2023 foren elegits 5 regidors del Partit Popular (PP), 3 d'UCIN (independents), 2 del Partit Socialista del País Valencià (PSPV-PSOE) i 1 de Vox, (actualment no adscrit per la seua expulsió del partit)
Eleccions municipals de 28 de maig de 2023 - Loriguilla :
| Candidatura | Candidatura | Candidatura | Cap de llista | Vots | Vots | Regidors |
| | Partit Popular | | Sergio Alfaro Cervera | 531 | 39,3% | 5 (+2) |
| | UCIN | | Montserrat Cervera Soria | 335 | 24,79% | 3 |
| | Partit Socialista del País Valencià-PSOE | | Manuel Cervera Aliaga | 267 | 19,76% | 2 |
| | Vox | | (Expulsat del partit). | 162 | 11,99 | 1 (+1) |
| | Acord per Guanyar (Compromís) | | | 38 | 2,81 | 0 |
| | Vots en blanc | | | 12 | 0,98% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 1.351 | 100 % | 10 |
| | Vots nuls | Vots nuls | Vots nuls | 12 | 0,81% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 1.363 | 84,65%** | |
| Abstenció | Abstenció | Abstenció | Abstenció | 249* | 15,44%** | |
| Total cens electoral | Total cens electoral | Total cens electoral | Total cens electoral | 1.612* | 100 %** | |
| Alcalde: Montserrat Cervera Soria (UCIN) (2023) |||||||
| Fonts: JEC, JEZ Llíria, Ministeri de l'Interior, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldes

Des de 2023 l'alcalde de Loriguilla és Montserrat Cervera Soria, d'UCIN, que governa amb el PSPV i amb el seu germà, no adscrit.
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Jesús Cervera Cervera | IL | 19/04/1979 | -- |
| 1983–1987 | Jesús Cervera Cervera | AP-PDP-UL-UV | 28/05/1983 | -- |
| 1987–1991 | Miguel Cervera Moratín | AEL | 30/06/1987 | -- |
| 1991–1995 | Francisco Moratín Boronat | PP | 15/06/1991 | -- |
| 1995–1999 | Francisco Moratín Boronat | PP | 17/06/1995 | -- |
| 1999–2003 | Miguel Cervera Moratín Francisco Moratín Boronat José Javier Cervera Soria | UV ACV PP | 03/07/1999 03/07/2001 27/03/2002 | Pacte de govern Moció de censura -- |
| 2003–2007 | José Javier Cervera Soria | PP | 14/06/2003 | -- |
| 2007–2011 | José Javier Cervera Soria | PP | 16/06/2007 | -- |
| 2011–2015 | José Javier Cervera Soria | PP | 11/06/2011 | -- |
| 2015–2019 | Manuel Cervera Aliaga Sergio Alfaro Cervera | PSPV-PSOE Cs | 15/06/2015 17/06/2017 | Pacte de govern -- |
| 2019-2023 | Sergio Alfaro Cervera | Cs | 15/06/2019 | -- |
| Des de 2023 | Montserrat Cervera Soria | UCIN | 17/06/2023 | -- |
| Fonts: Generalitat Valenciana |||||

## Demografia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2007 |
| 1.168 | 1.042 | 1.059 | 1.004 | 1.003 | 1.005 | 1.015 | 1.177 | 1.256 |

## Economia

En les terres pertanyents a l'antic poble l'economia està basada en l'agricultura de secà i en la ramaderia. El poble nou compta amb terrenys de regadiu en canvi de les quals van ser negades per les aigües de l'embassament.

## Monuments

* Església de sant Joan Baptista.
* Ermita del Pla de Nadal.

## Llocs d'interés

* Embassament de Loriguilla.

## Festes i celebracions

* Festes de Sant Joan. A finals de juliol.
* Festes patronals. En honor de la Verge de la Soletat, del 25 d'agost a l'1 de setembre.

## Referències

* ↑ Junta Electoral Central «Resolución de 17 de septiembre de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Toledo, Valencia, Valladolid, Zamora, Zaragoza, Ceuta y Melilla». Butlletí Oficial de l'Estat, 235, 30-09-2019, pàg. 107.462 [Consulta: 29 abril 2020].
* ↑ Junta Electoral de Zona de Llíria «Edicto de la Junta Electoral de Zona de Llíria sobre proclamación de candidaturas a las elecciones Locales convocadas el 26 de mayo de 2019» (pdf) (en castellà). Butlletí Oficial de la Província de València. Diputació Provincial de València [València], 82, 30-04-2019, pàg. 47. Arxivat de l'original el 3 de juny 2020 [Consulta: 31 març 2020].
* ↑ Ministeri de l'Interior. Govern d'Espanya. «Resultats provisionals - Eleccions locals 2019». Arxivat de l'original el 2019-06-25. [Consulta: 31 març 2020].
* ↑ Ara. «Eleccions municipals 2019. Resultats a Loriguilla», 26-05-2019. [Consulta: 31 març 2020].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Loriguilla. Històric de Govern Local». Portal d'informació ARGOS. [Consulta: 1r setembre 2015].

## Enllaços externs

* País Valencià, poble a poble, comarca a comarca Arxivat 2007-05-13 a Wayback Machine., de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..